Title: พระราชกฤษฎีกาเปลี่ยนแปลงเขตเทศบาลเมืองหาดใหญ่ จังหวัดสงขลา พ.ศ.2504

พระราชกฤษฎีกา
เปลี่ยนแปลงเขตเทศบาลเมืองหาดใหญ่
จังหวัดสงขลา
พ.ศ. ๒๕๐๔

ภูมิพลอดุลยเดช
ป.ร.
ให้ไว้ ณ
วันที่ ๓๐ เมษายน พ.ศ. ๒๕๐๔
เป็นปีที่
๑๖ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตเทศบาลเมืองหาดใหญ่
จังหวัดสงขลา เพื่อความเหมาะสมแก่การบริหารกิจการและทะนุบำรุงท้องถิ่น

อาศัยอำนาจตามความในมาตรา ๑๒ แห่งพระราชบัญญัติเทศบาล พ.ศ.
๒๔๙๖ ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๓) พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกาเปลี่ยนแปลงเขตเทศบาลเมืองหาดใหญ่ จังหวัดสงขลา พ.ศ. ๒๕๐๔

มาตรา ๒[๑]
 พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้เปลี่ยนแปลงเขตเทศบาลเมืองหาดใหญ่
จังหวัดสงขลา ซึ่งได้กำหนดไว้ตามมาตรา ๔ แห่งพระราชกฤษฎีกาจัดเทศบาลตำบลหาดใหญ่
จังหวัดสงขลา เป็นเทศบาลเมือง พ.ศ. ๒๔๙๒ เสียใหม่ โดยมีเขต ดังต่อไปนี้
ด้านเหนือ ตั้งแต่หลักเขตที่ ๑
ซึ่งตั้งอยู่ริมคลองอู่ตะเภาฝั่งตะวันออก ตรงข้ามปากคลองต่ำฝั่งเหนือ
เป็นเส้นตรงไปทางทิศตะวันออกเฉียงเหนือ ถึงหลักเขตที่ ๒ ซึ่งตั้งอยู่ริมถนนข้างวัดโคกสมานคุณ
ฟากตะวันออก ห่างจากสามแยกถนนเพชรเกษม ๔๐๐ เมตร
จากหลักเขตที่ ๒ เป็นเส้นตรงไปทางทิศตะวันออกเฉียงเหนือ
ถึงหลักเขตที่ ๓ ซึ่งตั้งอยู่ริมทางรถไฟสายกรุงเทพฯ - หาดใหญ่ ฟากตะวันออกตรงหลัก กม.
ที่ ๙๒๗
จากหลักเขตที่ ๓ เลียบตามทางรถไฟสายสงขลา - ปาดังเบซาร์
ฟากตะวันออกไปทางทิศตะวันออกเฉียงเหนือ ถึงหลักเขตที่ ๔ ซึ่งตั้งอยู่ริมคลองเตยฝั่งตะวันออก
ด้านตะวันออก จากหลักเขตที่ ๔ เลียบตามริมคลองเตย
ฝั่งตะวันออกไปทางทิศใต้ ถึงหลักเขตที่ ๕ ซึ่งตั้งอยู่ริมถนนเพชรเกษม ฟากใต้
จากหลักเขตที่ ๕ เป็นเส้นตรงไปทางทิศตะวันออกเฉียงใต้
ถึงหลักเขตที่ ๖ ซึ่งตั้งอยู่เลยถนนศรีภูวนารถ ไปทางทิศใต้ ๕๐ เมตร และห่างจากริมคลองเตยฝั่งตะวันออก
๗๐ เมตร
ด้านใต้ จากหลักเขตที่ ๖ ไปทางทิศตะวันตกเป็นเส้นขนานกับถนนศรีภูวนารถ
ถึงหลักเขตที่ ๗ ซึ่งตั้งอยู่ริมคลองอู่ตะเภาฝั่งตะวันออก
ด้านตะวันตก จากหลักเขตที่ ๗ เลียบตามริมคลองอู่ตะเภาฝั่งตะวันออก
ไปทางทิศตะวันตกเฉียงเหนือ จนบรรจบหลักเขตที่ ๑
ดังปรากฏในแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้ ให้มีหลักย่อยปักไว้เพื่อแสดงแนวเขตด้วยตามสมควร

มาตรา ๔  ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้

ผู้รับสนองพระบรมราชโองการ
จอมพล ส.  ธนะรัชต์
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากท้องถิ่นได้เจริญขึ้น มีชุมนุมชนอยู่หนาแน่นทั้งในเขตและนอกเขตเทศบาล
จึงสมควรปรับปรุงเขตเทศบาลเสียใหม่ เพื่อขยายเขตให้เทศบาลได้ปกครองและทะนุบำรุงท้องถิ่นต่อไป

ปรียนันท์/พิมพ์
๒๙ สิงหาคม ๒๕๔๔

ปิติวรรณ/ปรับปรุง
๑๙ กุมภาพันธ์
๒๕๖๓

อรญา/ตรวจ
๑๘ มีนาคม ๒๕๖๓

[๑]
ราชกิจจานุเบกษา
เล่ม ๗๘/ตอนที่
๔๐/หน้า ๔๖๘/๙ พฤษภาคม ๒๕๐๔